KAPETULU 5
Ndando Ya Kupatula Yapwa Vwana Vwakama Vwanatwana Njambi
1, 2. (a) Vika vilingitha vwana vuvamyana kupwa vwa theho? (b) Mwafwa vika ndando ya kupatula inapu vwana vwakama vwanatwana Njambi?
VWANA muka vwavuvwa vumwatambulaho laja mu kuyoya kweni? Vwana kuvwapandele kupwa vwa ndando yakama athinoni muvumone kupwa vwa theho. Vwana vukapu vwavuvwa nga vunamithzivitha kuvwaha, nambe nga chuma chivanamyana mwachitondele manene.
2 Kuli vwana vumo vwanatwana Njambi vuje vunatupande manene kutuvakana mavwana oshe anatwana. Vunapu vwana vwakama manene vwanana vanu. Ngwe mutulilongetha muno mu kapetulu, Yehova watumine Munendi, Yesu Kilisitu, mangana tukayoye myaka yoshe. (Tandeni Mateo 20:28.) Yehova namwetha mwamuvwa ngwendi watuthzema ha kutuma Yesu hano hathi.
NDANDO YA KUPATULA YAPWA VIKA?
3. Vika vivali na kuthsila vanu?
3 Ndando ya kupatula yapwa ngila yali na kwovwelamo vanu Yehova ku vuvi na ku kuthsa. (Efeso 1:7) Tunapande kuthzivuka tahi vyuma vyalingiwile mu lihya lya Endeni myaka yaingi kunima athina tumona theho ya ndando ya kupatula. Vithemi vetu va kulivanga va Andama na Eva vavulumwine, ngechi vathsile. Vana vavo navo vathsile mwafwa vatambwile vuvi kuli vithemi vavo.—Kengeni Viñanda vya Kushongo ha 9.
4. Andama wapwile iya?
4 Yehova mwatangele munu wa kulivanga Andama, wamwanene chuma chimo cha theho manene. Wamwanene kuyoya kwa kulumbunuka. Andama wakele na muvila na vithinganyeka vya kulumbunuka. Kapandele kuvinja, kapandele kukuluvala na kuthsa. Yehova Njambi wapwile ishe mwafwa ikeye wamutangele. (Luka 3:38) Yehova wathimutwiyiye na Andama thimbu yoshe. Njambi walumbunwinine mwamuvwa Andama vyuma vyapandele kulinga na kumwana vipangi vyavivwa.—Kushangumuka 1:28-30; 2:16, 17.
5. Mu ngila muka Andama vamutangelele “mu chifwa cha Njambi”?
5 Andama vamutangele “mu chifwa cha Njambi.” (Kushangumuka 1:27) Yehova wamwanene vifwa vyendi, vya kufwa ngwe chithzemo na mana na chiyulo na ndthzili. Wamwanene ndthzili ya kulyangwila vya kulinga. Andama kapwile ngwe likina. Njambi wamutangele mangana athe kwangununa kulinga vuvwa nambe vuvi. Ngwe Andama wangwile kwononoka kuli Njambi, ngwe wayoyele myaka yoshe mu Palandaisi.
6. Vika vyathzimbalethele Andama omwo kononokele kuli Njambi? Oku kwatunenela vukalu muka?
6 Andama wathzimbalethele chuma cha theho manene omwo watengulukilile Njambi na kumutumbwila kuthsa. Wathsiyile vuthamba vwendi na Yehova, cho wathzimbalethele kuyoya kwendi kwa kulumbunuka na limbo lyendi lya Palandaisi. (Kushangumuka 3:17-19) Andama na Eva kuvakele na lilavelelo lya kuyoya lalo, mwafwa valyangwilile kutengulukila Njambi. Mwafwa ya chuma chalingile Andama, ‘vuvi vwethzile hano ha kaye, cho vuvi vwanenele kuthsa. Cho kuthsa kunete ku miyati yoshe ya vanu omwo voshe vanalingi vuvi.’ (Loma 5:12) Omwo Andama waviyithile, ‘walilandethele’ vavenya hamo lika netu mu vundungo vwa vuvi na kuthsa. (Loma 7:14) Tangwa tukapatuka ku vuvi na ku kuthsa ndi? Eyo.
7, 8. Ndando ya kupatula yapwa vika?
7 Ndando ya kupatula yapwa vika? Ndando ya kupatula yalumbunukila muvali. Cha kulivanga, ndando ya kupatula yapwa ndando ivanafwete mangana vapatule munu nambe kukula chuma. Cha mu chivali, ndando ya kupatula yapwa fweto ije ifwika ndando ya chuma chimo.
8 Kukwethi munu wathele kufwetela vyuma vyaviyithile Andama omwo wavulumwine na kutunenela vuthsi. Oloni Yehova wavwahethele ngila ya kutupatula ku vuvi na ku vuthsi. Tuthimutwiyeni muikapangelamo ndando ya kupatula nomwo yatha kutukwathelamo.
MWATWANENE YEHOVA NDANDO YA KUPATULA
9. Ndando ya kupatula vapandele kuifweta vati?
9 Naumo wai wathele kufweta ndando ya kupatula kuyoya kwa kulumbunuka kuje kwathzimbalethele Andama. Mwafwa vika? Mwafwa tuvavoshe kutwalumbunukile. (Myatho 49:7, 8) Ndando ya kupatula ije ivapandele kwana, yapwile ya kuyoya kwa munu wa kulumbunuka. Mukemwo vaitumbula ngwavo “ndando ya kulifwa ya kupatula.” (1 Timateo 2:6, NWT) Theho ya ndando ya kupatula yapandele kupwa hamo na kuyoya kuje kwathzimbalethele Andama.
10. Yehova watwanene vati ndando ya kupatula?
10 Yehova watwanene vati ndando ya kupatula? Yehova watumine Munendi wa kulitila hano hathi. Ou Munendi Yesu, ikeye yalivangele kutanga. (1 Yowano 4:9, 10) Yesu walyanene kuthethza Ishe na kutunda mwilu muje mwakele. (Filipu 2:7) Yehova watundithile Yesu mwilu na kumunena hano hathi, cho Yesu wathemukile wa kulumbunuka, wa kujeneka vuvi.—Luka 1:35.
11. Munu umo napu vati ndando ya kupatula vanu voshe?
11 Andama kononokele kuli Yehova, ngechi wathzimbalethele kuyoya kwa kulumbunuka kuje kuvapandele kukala nakwo vanu voshe. Kuma kwali munu weka uje natha kumanetha vuthsi vuje vwaija kuli vana va Andama voshe ndi? Eyo. (Tandeni Loma 5:19.) Yesu uje kalingile vuvi, wanene kuyoya kwendi kwa kulumbunuka kupwa ndando ya kupatula. (1 Kolinte 15:45) Kuyoya kwendi kwa kulumbunuka kukamanetha vuthsi vuje vwaija kuli vana va Andama voshe.—1 Kolinte 15:21, 22.
12. Mwafwa vika Yesu wayandele manene?
12 Mbimbiliya yatuleka mwayandelele Yesu thimbu kanda athse. Vamupupangele makote na kumupameya ha chiti cha kuyandethela, cho wathsile mwamuvi. (Yowano 19:1, 16-18, 30) Mwafwa vika Yesu wayandele ngechi? Mwafwa Satana wendekele ngwendi kukwethi munu atha kupwa wa kulongwa kuli Njambi nga aliwana na vyetheko vyakama. Yesu wamwethele ngwendi munu wa kulumbunuka atha kupwa wa kulongwa kuli Njambi nambe vamuyandetha manene. Yesu wathzivithile Yehova kuvwaha.—Vithimo 27:11; kengeni Viñanda vya Kushongo ha 15.
13. Ndando ya kupatula vaifwetele vati?
13 Ndando ya kupatula vaifwetele vati? Yesu wanene Ishe theho ya kuyoya kwendi. Mu mwaka wa 33 ha Nisane 14 kwetheketha na kalenda ya vaYunda, Yehova watavethele vitothzi vathsiye Yesu. (VaHevelu 10:10) Omwo mwetile matangwa atatu, Yehova wamuthangwile kupwa munu wa ku sipilitu. Kutundaho, omwo Yesu welukile kuli Ishe, waketethele theho ya kuyoya kwendi kwa kulumbunuka kuli Yehova kupwa ndando ya kupatula. (VaHevelu 9:24) Hakuwana ngwe ndando ya kupatula vanaifwete laja, twatha kupatuka ku vuvi na ku vuthsi.—Tandeni Loma 3:23, 24.
MUYATHA KUMIKWATHELAMO NDANDO YA KUPATULA
14, 15. Vika vitunapande kulinga nga tushaka ngwetu vuvi vwetu vavuthambethe?
14 Ovu vwana vwakama vwa kutunda kuli Njambi vunashangumuka laja kutukwatha. Tuchimoneni muvuli na kutukwathelamo matangwa ano, nomwo muvukatukwathela kulutwe.
15 Vuvi vwetu vavuthambetha. Kwapwa kwakukalu kulinga vyuma vyavivwa thimbu yoshe. Tukathevuka, cho thimbu imo tukendeka na kulinga vyuma vyavivi. (Kolose 1:13, 14) Vatha kututhambetha vati? Tunapande kumona ngwetu vyuma vitunalingi vinapu vyavivi na kulomba Yehova atuthambethe. Nga tulinga ngocho, cho twatha kukulahela ngwetu vuvi vwetu vanavuthambetha.—1 Yowano 1:8, 9.
16. Vika vitunapande kulinga mangana tukale na chitakutaku chachivwa?
16 Twatha kukala na chitakutaku chachivwa. Nga chitakutaku chetu chituleka ngwavo tunaviyitha, tukalithzivi kukala na mulonga, nambe kulimona kupwa tuvangocho. Oloni kutwapandele kuthzeya. Nga tulomba kuli Yehova ngwetu atuthambethe, twatha kukulahela ngwetu atutolilila, cho atuthambetha. (VaHevelu 9:13, 14) Yehova ashaka ngwendi tumuleke vukalu na vuthzeye vwetu vwoshe. (VaHevelu 4:14-16) Nga tulinga ngocho, cho tukala mwamuvwa na Njambi.
17. Vivethzikitho muka vitwatha kuwana mwafwa ya kuthsa kwa Yesu?
17 Tuli na lilavelelo lya kukayoya myaka yoshe. “Omwo fweto ya vuvi inapu kuthsa, oloni vwana vwa Njambi vunapu mwonyo wa myaka yoshe muli Kilisitu Yesu Mwene yetu.” (Loma 6:23) Twatha kukayoya myaka yoshe na kupwa va kulikangula ku mivila, mwafwa Yesu watuthsililile. (Kujombolola 21:3, 4) Oloni vika vitunapande kulinga mangana tukatambule evi vivethzikitho?
MUKULAHELA NDANDO YA KUPATULA NDI?
18. Tuthzivuka vati ngwetu Yehova watuthzema?
18 Achithinganyekeni kuvwaha kumukathzivi nga munu umo amyana vwana vwavuvwa. Ndando ya kupatula inapu vwana vwavuvwa manene kutuvakana mavwana oshe, cho tunapande kukandelela manene kuli Yehova. Ku Yowano 3:16 ngwavo “Njambi wathzemene vaka-kaye manene, ngechi wanene Munendi umo lika.” Chili vene Yehova watuthzema manene, ngechi watwanene Munendi wa kulitila, Yesu. Cho tunathzivuka lalo ngwetu Yesu nendi watuthzema mwafwa walyanene kwija na kututhsila. (Yowano 15:13) Vwana vwa ndando ya kupatula vunapande kumilingitha mumone ngweni Yehova na Yesu vamithzema.—Ngalatiya 2:20.
19, 20. (a) Mwatha kupwa vati kavuthamba ka Yehova? (b) Mumwetha vati ngweni mwakulahela ñombelo ya Yesu ya kupatula?
19 Omwo mwathzivuka ngweni Yehova watuthzema manene, mwatha kupwa vati kavuthamba kendi? Kwapwa kwakukalu kuthzema munu uje kumuthzivuka. Mukanda wa Yowano 17:3 utuleka ngwawo twatha kuthzivuka Yehova. Nga mulinga ngocho, cho mumuthzema manene na kumuthzivitha kuvwaha na kupwa lalo kavuthamba kendi. Ngechi twaleleniho kuthzivuka vya Yehova kwitila mu kulilongetha Mbimbiliya.—1 Yowano 5:3.
20 Kulaheleni ñombelo ya Yesu ya kupatula. Mbimbiliya ngwayo “woshe akulahela kuli Mwana ali na mwonyo wa myaka yoshe.” (Yowano 3:36) Kukulahela kulumbununa vika? Kulumbununa kulinga vyuma vyatulekele Yesu ngwendi tulinge. (Yowano 13:15) Kutwapandele kwendeka lika ngwetu twakulahela kuli Yesu embwe. Tumwetha ngwetu twakulahela ndando ya kupatula nga tulingako vimo vije visholola likulahelo lyetu. Mukanda wa Yakomba 2:26 ngwawo: ‘Kukulahela nga kukwethi na vilinga, cho kunathsi.’
21, 22. (a) Vika tunapande kuila ku Chanukitho cha kuthsa kwa Kilisitu mwaka na mwaka? (b) Vika vituthimutwiya mu Kapetulu 6 na 7?
21 Yeni ku Chanukitho cha kuthsa kwa Kilisitu. Ku mangwethzi aje thimbu kanda Yesu athse, watulekele ngwendi tunapande kwanuka kuthsa kwendi. Tukalingi echi chilika mwaka na mwaka, cho vachithana ngwavo Chanukitho nambe “Kulya kwa Mwene kwa Mangwethzi.” (1 Kolinte 11:20, NWT; Mateo 26:26-28) Yesu ashaka twanuke ngwetu wanene kuyoya kwendi kwa kulumbunuka kupwa ndando ya kutupatula. Wendekele ngwendi: “Lingeni echi mu kunjanuka yange.” (Tandeni Luka 22:19.) Nga muya ku Chanukitho, mumwetha ngweni muli na kwanuka ndando ya kupatula na chithzemo chakama chanatumwetha Yehova na Yesu.—Kengeni Viñanda vya Kushongo ha 16.
22 Ndando ya kupatula inapu vwana vwakama manene kutuvakana mavwana oshe atukatambula. (2 Kolinte 9:14, 15) Ovu vwana vukakwatha na vanu vavangi vaje vathsa laja. Mu Kapetulu 6 na 7 vanalumbununa omwo ndando ya kupatula yatha kukwathelamo vathsi.
cjk_Latn cjk_Latn cjk_Latn cjk_Latn cjk_Latn cjk_Latn umb_Latn umb_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn bem_Latn lua_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn kam_Latn